**Ministru kabineta noteikumu projekta**

**“Grozījumi Ministru kabineta 2013. gada 8. janvāra noteikumos Nr. 21 „Kaušanai paredzēto lauksaimniecības dzīvnieku aizsardzības prasības””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **Tiesību akta projekta anotācijas kopsavilkums** | | |
| Mērķis, risinājums un projekta spēkā stāšanās laiks (500 zīmes bez atstarpēm) | | Projekts šo jomu neskar. |
| **I. Tiesību akta projekta izstrādes nepieciešamība** | | |
| 1. | Pamatojums | 1. Dzīvnieku aizsardzības likuma 10. panta 1. un 23. punkts  2. Padomes 2009.gada 24. septembra Regula (EK) Nr. 1099/2009 par dzīvnieku aizsardzību nonāvēšanas laikā |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban spēkā ir Ministru kabineta 2013. gada 8. janvāra noteikumi Nr. 21 „Kaušanai paredzēto lauksaimniecības dzīvnieku aizsardzības prasības” (turpmāk – noteikumi Nr. 21). Noteikumi nosaka kaušanai paredzēto lauksaimniecības dzīvnieku aizsardzības prasības to pirmskaušanas turēšanas, apdullināšanas un nogalināšanas laikā un kārtību, kādā veicama apmācība par dzīvnieku labturību kaušanas laikā un izsniedzams, apturams un anulējams apliecinājums par apmācību, kā arī apmācīto personu reģistrācijas kārtību. Noteikumi Nr.21 patlaban neietver pagaidu sertifikātu izsniegšanu un kārtību, kādā Latvijas lauku konsultācijas centrs dzēš no reģistra informāciju par personām, kurām kvalifikācijas sertifikāts ir anulēts, vai kārtību, kādā reģistrē tās apmācītās personas, kuras kvalifikācijas sertifikātu ir ieguvušas citā Eiropas Savienības dalībvalstī.  Lai precizētu un papildinātu noteikumos iekļautās normas, ir sagatavots Ministru kabineta noteikumu projekts „Grozījumi Ministru kabineta 2013. gada 8. janvāra noteikumos Nr. 21 „Kaušanai paredzēto lauksaimniecības dzīvnieku aizsardzības prasības”” (turpmāk – noteikumu projekts), kura 1.punkts precizē noteikumu Nr.21 23.punktu, nosakot atbildību par pēckaušanas apdullināšanas nodrošināšanu kautuvē. Grozījums paredz, ka kautuves labturības inspektors pārliecinās par apdullināšanas efektivitāti un atbild par to, lai dzīvnieki neciestu un nejustu sāpes kaušanas laikā.  Noteikumu projekta 1.punkts paplašina esošo tiesisko regulējumu, paredzot, ka Latvijas lauku konsultāciju un izglītības centrs (turpmāk – izglītības centrs) saskaņo ar Pārtikas un veterināro dienestu (turpmāk – dienests) gan mācību programmu par dzīvnieku labturību kaušanas laikā, gan šīs mācību programmas gala eksāmena norisi un saturu. Kārtība precizēta, lai sadarbības institūcijām ir pieejama pilnīga informācija par informācijas apjomu, ko apgūst kaušanas procesā nodarbinātās personas, un pēc nepieciešamības gala eksāmenu saturs var tikt precizēts pēc dienesta norādījumiem.  Noteikumu projekta 3.punkts ietver jaunu regulējumu, kas paredz pagaidu kvalifikācijas sertifikātu izsniegšanu, kad mācību programma par dzīvnieku labturību kaušanas laikā nav pieejama (noteikumu 27.1punkts), paredzot, ka pagaidu kvalifikācijas sertifikāti tiek izsniegti saskaņā ar Padomes 2009.gada 24. septembra Regulas (EK) Nr. 1099/2009 par dzīvnieku aizsardzību nonāvēšanas laikā 21.panta 5.punktā noteikto. Norma atrisina problēmu, ja ir situācija, kad izglītības centrs nevar nodrošināt pilnas apmācību grupas nokomplektēšanu īsā laikposmā, tāpēc šādā gadījumā ir pieļauts izņēmums, ka persona var strādāt kautuvē apmācītas personas uzraudzībā, ja ir saņēmusi pagaidu kvalifikācijas sertifikātu, līdz brīdim, kad ir pieejama izglītības centra mācību programma. Norma nerada iespēju, ka neapmācītas personas individuāli veic kaušanas darbības. Papildu nosacījums attiecībā uz pagaidu sertifikātu ir tā darbības laiks, kas nedrīkst pārsniegt trīs kalendāros mēnešus.  Papildus noteikumos Nr.21 ir iekļauta prasība par to, ka izglītības centrs par pagaidu sertifikāta izsniegšanu (27.2punkts) informē dienestu, kurš uzrauga kvalifikācijas sertifikātu derīguma termiņa ievērošanu kautuvē.  Noteikumu projekts ietver normas, kas paplašina pašreizējo regulējumu attiecībā uz:  1) kvalifikācijas sertifikātu ieguvušo personu publiska reģistra ieviešanu, lai atvieglotu darbu gan kautuvēm, gan kontrolējošajām iestādēm. Reģistrs sniedz noderīgu informāciju par apmācīto personu un tai piešķirtā kvalifikācijas sertifikāta derīguma termiņu, kā arī gadījumiem, kad kompetentās iestādes kvalifikācijas sertifikāta darbību ir apturējušas un apmācītā persona nedrīkst nodarboties ar profesionālo darbību (27.3 un 27.4punkts);  2) tādu kvalifikācijas sertifikātu validāciju, kas iegūti citā Eiropas Savienības dalībvalstī.  Noteikumu projekts pilnībā atrisinās minētās problēmas.  Noteikumu projekta 5.punkts paredz svītrot no noteikumiem direktīvu, jo tā ir zaudējusi spēku. |
| 3. | Projekta izstrādē iesaistītās institūcijas un publiskas personas kapitālsabiedrības | Pārtikas un veterinārais dienests, Latvijas lauku konsultāciju un izglītības centrs |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz personām, kas iesaistītas dzīvnieku kaušanā, – kāvējiem, labturības inspektoriem, kā arī kautuvju īpašniekiem vai viņu pilnvarotām personām un dienestu. Latvijas lauku konsultāciju un izglītības centra reģistrā 12.11.2019. derīgi bija sertifikāti 437 kautuvju darbiniekiem un 25 labturības inspektoriem. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums pilnveidos spēkā esošo sistēmu un paplašinās esošo regulējumu, kādā izglītības centrs veic apmācību par dzīvnieku labturību kaušanas laikā un izsniedz apliecinājumus par apmācību, kā arī kārtību, kādā izglītības centrs nodrošina apmācīto personu reģistrāciju.  Noteikumi samazina administratīvo slogu, atceļot prasību, ka kaušanas pastāvīgu uzraudzību katram dzīvniekam nodrošina dienesta pilnvarots veterinārārsts, ja kaušana notiek, izmantojot reliģisko kopienu tradicionālās gaļas ieguves metodes. Minētā prasība samazina papildu slogu kautuvei, jo viena veterinārārsta nodarbināšana kautuvē reliģiskās kaušanas laikā izmaksā vidēji 12 000 *euro* gadā. Latvijā ir četras šādas kautuves. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | Padomes 2009. gada 24. septembra Regula (EK) Nr. 1099/2009 par dzīvnieku aizsardzību nonāvēšanas laikā | | |
| 2. | Citas starptautiskās saistības | | Projekts šo jomu neskar. | | |
| 3. | Cita informācija | | Nav. | | |
| 1.tabula  Tiesību akta projekta atbilstība ES tiesību aktiem | | | | | |
| Attiecīgā ES tiesību akta datums, numurs un nosaukums | | Padomes 2009. gada 24. septembra Regula (EK) Nr. 1099/2009 par dzīvnieku aizsardzību nonāvēšanas laikā (turpmāk – Regula Nr.1099/2009) | | | |
| A | | B | | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr. 1099/2009  5. pants | | Noteikumu projekta 1. punkts | | ES tiesību akta vienība tiek ieviesta pilnībā. | Noteikumu projekts neparedz stingrākas prasības. |
| Regulas Nr. 1099/2009 21. panta 3. punkts | | Noteikumu projekta 2. punkts (noteikumu 24.1 punkts) | | ES tiesību akta vienība tiek ieviesta pilnībā. | Noteikumu projekts neparedz stingrākas prasības. |
| Regulas Nr. 1099/2009 21. panta 5. punkts | | Noteikumu projekta 3. punkta pirmā daļa (noteikumu 27.1 punkts) | | ES tiesību akta vienība tiek ieviesta pilnībā. | Noteikumu projekts neparedz stingrākas prasības. |
| Regulas Nr. 1099/2009 21. panta 4. punkts | | Noteikumu projekta 3. punkta piektā daļa (noteikumu 27.5 punkts) | | ES tiesību akta vienība tiek ieviesta pilnībā. | Noteikumu projekts neparedz stingrākas prasības. |
| Regulas Nr. 1099/2009 22. panta 2. punkts | | Noteikumu projekta 3. punkta piektā daļa (noteikumu 27.5 punkts) | | ES tiesību akta vienība tiek ieviesta pilnībā. | Noteikumu projekts neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas. Kādēļ? | | Projekts šo jomu neskar. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | | | |
| Cita informācija | |  | | | |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | |
| Projekts šo jomu neskar. | | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tika publicēts Zemkopības ministrijas tīmekļvietnes www.zm.gov.lv sadaļā „Sabiedriskā apspriešana”.  Noteikumu projekts tika nosūtīts saskaņošanai biedrībai „Lauksaimnieku organizāciju sadarbības padome” un „Zemnieku saeima”. |
| 2. | Sabiedrības līdzdalība projekta izstrādē | Par tīmekļvietnē www.zm.gov.lv ievietoto noteikumu projektu iebildumi un priekšlikumi no sabiedrības netika saņemti. |
| 3. | Sabiedrības līdzdalības rezultāti | Iebildumi un priekšlikumi no sabiedrības par noteikumu projektu netika saņemti. |
| 4. | Cita informācija | Nav. |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pārtikas un veterinārais dienests, Latvijas lauku konsultāciju un izglītības centrs |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildei nav nepieciešams paplašināt Pārtikas un veterinārā dienesta un “Latvijas lauku konsultāciju un izglītības centrs” funkcijas un uzdevumus. |
| 3. | Cita informācija | Nav. |

Zemkopības ministrs K. Gerhards

Villa 67027196

liga.villa@zm.gov.lv